Goulash-sop - HeleenMeyer
Jun 4, 2019 | Mains
Ons is almal lief vir warm koesterkos en dié geurige goulash-sop is altyd ’n wenner. Dis ’n maaltyd-in-een met vleis, groente en die aromatiese geure van tamatie, paprika en gemaalde komyn. Maak dit vir ’n heerlike gesinsete of nooi vriende vir ’n gesellige winterkuier. Dit gaan ’n nuwe gunsteling word – ek waarborg jou. Dié resep het ek onlangs in LiG-tydskrif se Junie uitgawe gedeel. Ek het die sop baie jare gelede vir AMC Cookware se resepteboek, The AMC Book ontwikkel. Dit bly beslis een van my gunstelinge en gaste is altyd beïndruk – veral dié wat soms dink dat sop nie regtig as ‘volwaardige ete’ tel nie. My gesin is dol daaroor en my kinders vra gereeld wanneer ek weer dié sop gaan maak. Na dit ’n dag in die yskas was en weer warm gemaak word, is dit selfs nog geuriger. Sit dit voor met ’n bietjie suurroom of ongegeurde jogurt om ekstra swier aan die sop te gee. Dis altyd ’n perfekte kombinasie met die paprika en ander geurmiddels.
Resep aangepas uit The AMC Cookbook
750 g–1 kg ontbeende stowe bees of -skaapvleis, in blokkies gesny en oortollige vet verwyder
2 groot uie, in kwarte en dan dun skyfies gesny
1 rooi soetrissie, ontpit en in dun repies gesny
2 selderystingels met blare, in dun skyfies gesny
40 ml (8 t) paprika
2,5 ml (½ t) karwysaad (opsioneeel)
500 g botterskorsie of 2 middelslag-patats, geskil en in blokkies gesny
1 liter (4 k) hoender- of groenteaftreksel
150 g dun groenboontjies, diagonaal in derdes gesny
suurlemoensap, sout en varsgemaalde swartpeper na smaak
50 ml grofgekapte Italiaanse pietersielie
125 ml (½ k) suurroom, ongegeurde jogurt of karringmelk
nog Italiaanse pietersielie om mee voor te sit
Verhit ’n bietjie van die olie oor ’n matige temperatuur in ’n groot kastrol (bv. ’n AMC 24 cm Gourmet High).
Verbruin ’n kwart van die vleis. Skep uit en herhaal met die orige olie en vleis in sarsies tot alles verbruin is. Skep uit en hou eenkant.
Soteer die uie, knoffel, soetrissie en seldery in dieselfde kastrol tot sag. Voeg speserye by en soteer vir 2-3 minute tot aromaties.
Roer die botterskorsie of patats by en soteer vir ’n paar minute.
Roer die vleis met die lourierblaar, tamaties, aftreksel en tee by. Bring die mengsel tot kookpunt, verlaag die hitte en prut stadig, met die deksel, vir 1½-2 ure of tot die groente en vleis sag is. Die sop moenie te vinnig prut nie, want dit kan die vleis laat taai word.
Voeg die boontjies vir die laaste 15 minute van die kooktyd by. Geur na smaak met suurlemoensap, sout en peper en roer die gekapte pietersielie by.
Sit met skeppies suurroom, jogurt of karringmelk en nog vars Italiaanse pietersielieblare voor.
Vegetariese weergawe: vervang die vleis met eiervrug, in blokkies gesny of nog botterskorsie en roer geblikte kekerertjies of witbone saam met die groenboontjies by. Die kooktyd sal dan net 30-40 minute wees, of tot die groente gaar is.
Vervang die botterskorsie of patat met aartappel, maar onthou dat die sop nie dan gevries kan word nie. Blokkies aartappel word glaserig as dit gevries word.
Tags: Easy | everyday ingredients | family food | food consultant | gesinskos | gesond | goulash | Healthy | healthy ingredients | Maklik | meal in one | Sop
Tags: Easy everyday ingredients family food food consultant gesinskos gesond goulash Healthy healthy ingredients Maklik meal in one Sop